齊雲樓
作者：葉適
朝代：宋

paragraphs: 天下雄諸侯，蘇州數一二。
都會自昔稱，陪京今也貴。
奕奕撰重樓，岧岧立平地。
虛景混空蒼，囂聲收遠肆。
闉闍雖散闊，欄檻皆堪記。
向非土木力，焉能快高視。
湖山西南維，江海東北塈。
舒緩未爲愚，疏達終多智。
窮民一宵燈，細巧雜紋織。
豪士三春卉，妖麗亂名字。
侈甚見精誠，富餘輊講肄。
先朝豐豫日，應奉稽古義。
花綱飛入汴，石林鬼浮泗。
天然造生活，始者行賑施。
王公占上腴，邸觀角奇致。
是邦聚璀璨，四顧盡憔悴。
狂胡誤濡足，遺爇等交臂。
艱難屢省方，薄遽虧頓置。
因循墮和好，俛仰銷年歲。
翻憐井邑盛，又使編氓匱。
頗云魚蝦微，亦已困征稅。
人生賤苟免，所尚剛强氣。
呼鷹飽何待，暴虎怒斯易。
吁嗟久悒悒，胡爲長惴惴。
夜聞踏歌喧，激烈動哀思。
吳俗固捷疾，吳兵信蠭利。
項梁起讎秦，子弟奮投袂。
功成須力到，豈必資黠慧。
寧羨鵲居巢，盍如蛉有類。
未發忌先聞，因詩良自喟。